তিনি ‘হাঙ্গেরীতে বৈপ্লবিক সংগ্রাম’ নামক এক প্রবন্ধে হাঙ্গেরীয়দের (ম্যাগিয়ার) বৈপ্লবিক পদ্ধতির ভূয়সী প্রশংসা করেন। অস্ট্রিয়ান সেনাবাহিনী ও হাঙ্গেরী’র মধ্যে লড়াইয়ের বিশ্লেষণ সঠিক প্রমাণিত হওয়ায় অনেকে মনে করেছিলেন বোধহয় ছদ্মনামে কোনো হাঙ্গেরীয় সেনাবাহিনীর উচ্চপদস্থ অফিসার তা লিখেছেন। অথচ এঙ্গেলস এই সকল লেখার মালমশলা সংগ্রহ করেছিলেন খবরের কাগজে অস্ট্রিয়ান সরকার যে জলজ্যান্ত মিথ্যা তথ্য সরবরাহ করতো তার উপরই ভিত্তি করে।